Video: Inwoner veg terug tydens kleinhoewe-aanvalIn die video kan gesien word hoe die inwoner ’n vuurwapen by een van die mans afvat en op die mans begin skiet (Foto:Skermskoot) ’n Inwoner van Kameeldrift-Wes in Pretoria het verbete terugbaklei toe hy Sondag deur drie gewapende mans op sy kleinhoewe oorval is. ’n Video van die voorval wat op sosiale media versprei word, wys hoe drie mans uit die donker veld die inwoner se werkswinkel betree. Hulle loop in die inwoner se rigting en probeer die inwoner – wat besig is om in sy werkswinkel te werk – van agter te takel. In die video is dit duidelik hoe ’n skermutseling dan tussen die inwoner en drie mans uitbreek en kan gesien word hoe die inwoner in die proses ’n vuurwapen op die tafel gryp en op die mans begin skiet. Die mans vlug dan met ’n spoed uit die werkswinkel. Volgens Bianca Burger, die skakelbeampte van die Groenlig-gemeenskapsprojek in Kameeldrift-Wes, het die voorval omstreeks 21:30 plaasgevind. “Die verdagtes was al drie gewapen. Die inwoner, wat in hierdie stadium nie geïdentifiseer wil word nie, was nie gewapen nie,” vertel Burger aan Maroela Media. Lede van die Groenlig-gemeenskapsprojek, ander buurtwagte, ’n sekuriteitsmaatskappy en die polisie is ná die voorval na die toneel ontbied. Hulle het ’n soektog na die verdagtes van stapel gestuur. “Die inwoner het een van die mans in die proses raakgeskiet. Hierdie verdagte het ’n bloedspoor agtergelaat wat die owerhede op die toneel toe kon volg. “Die bloedspoor het die soekspan tot in die veld gelei, waar hulle ’n mes en klapmus aangetref het.” Niemand is egter al in verband met die voorval in hegtenis geneem nie en die motief vir die voorval is ook nog nie bekend nie. Volgens Burger is die inwoner nie beseer nie, maar erg getraumatiseerd deur die voorval. “Die Groenlig-gemeenskapsprojek loof die inwoner vir sy dapperheid. Hy het die situasie skitterend hanteer. Hy het met als binne hom baklei om homself en sy gesin te beskerm. Ons is dankbaar hy het ongedeerd van die voorval afgekom en dat sy lewe gespaar is.” Volgens Burger is die voorval weer opnuut ’n waarskuwing vir inwoners om ten alle tye paraat te wees. Maroela Media het ’n navraag aan die polisie oor die voorval probeer rig, maar kon nog nie die betrokke polisiewoordvoerder in die hande kry nie. FARM ATTACK video where a brave farmer fights back! Not sure where this happened, but this guy shot the daylights out of these attackers (apparently a farm attack) on Sunday night. He disarmed one attacker and used the attackers firearm on the 3 thugs/ cowards. pic.twitter.com/N3Ui7QtZXR — Ian Cameron (@IanCameron23) August 23, 2022